Новый Русский Перевод
พระคริสตธรรมคัมภีร์ไทย ฉบับอมตธรรมร่วมสมัย
1小子乎,吾作是书,欲尔等勿犯罪耳.然即使不幸获罪,则吾人在圣父台前,自有恩保代为赎罪,即圣者耶稣基督是已.
2基督者,赎罪之牺牲,不仅赎吾人之罪,亦赎全世人类之罪也.2:2 见致罗马人书第三章第二十五节.第八章第三节.及致希伯来人书第八章第十一节.
3然吾人将何以证明已与之相识乎?亦惟守其诫命而已矣.
4人若自言与之相识,而不守其诫命,是为诳者,而无真理存乎其衷.
5惟笃践其道者,方能切身体认天主之爱德,渐达圆融纯熟之境,此亦所以证吾人实与天主相契也.
6人若自言止乎天主,则亦宜行天主之所行矣.
7爱友乎,吾兹所书,非新诫命,乃尔等自始所受之旧诫命,亦即尔等素闻之道也.
8虽然,吾所书者,亦可谓之新诫命,主所体认,亦尔等所体认者也.盖暗昧寖消,而真光已著矣.
9凡人自言处光明中,而犹嫉恶其兄弟者,则依然未脱暗昧之域也.
10惟爱其兄弟者,方为处于光明,而其心中罪根已除,
11反之,嫉恶其兄弟者,实仍处于暗昧,行于暗昧,而茫然不知其所向;盖其心目已为暗昧所蒙,而失其视觉矣.
12小子乎,吾致书于尔盖尔罪已赖主之圣名而获赦矣.
13父老乎吾致书于尔,盖尔已识元始永生之主矣.2:13 见马窦福音第五章第三十七节,及若望福音第十七章第十五节.
青年乎,吾致书于尔,盖尔已克服元凶矣.(元凶即魔鬼)
14小子乎,吾报尔嘉音,盖尔已识天父矣.父老乎,吾报尔嘉音,盖尔已与元始永生之主相识矣.
青年乎,吾报尔嘉音,盖尔年富力强,且有天主圣道常寓尔衷而尔已克服元凶矣.
15毋恋世俗世物;人若恋世,安得有爱慕天父之情,存乎其心.
16盖世间所有,不外物欲声色,荣华富贵.凡此皆非本乎天父,乃本乎人世.
17而人世及其所贪图者,皆暂而不久,俯仰之间,已为陈迹.惟有遵行天主圣意之人,可大可久,永古长存.
18小子乎,末日至矣.夫反基督之必临,尔所夙闻也.今反基督2:18 "反基督"见马窦福音第二十四章第二十四节,及马尔谷福音第十三章第二十二节.果已蜂起并作吾是以知末日之已至也.
19此辈虽自吾侪中出,然自始非吾道中人;若真属吾道中人,则应始终与吾侪相偕;今若辈半途而废,与我分道,则其本非吾道中人,彰彰明矣.
20尔等则沐圣神之膏泽,了悟万事.
21吾致书于尔等者,非以尔等不识真谛,正以尔等已识真谛,而真之与妄,不相为谋耳.
22夫谁为妄人,其惟否认耶稣为基督者欤.若是之人,即是反基督,既不认父,亦不认子.
23拒其子者,不得其父;认其子者,乃得其父.
24尔其慎旃务使所素闻者常寓尔衷.苟得所素闻者常寓尔衷,则尔亦必获常寓圣子,乃至圣父之怀中.2:24 见若望福音第十七章第二十节.
25此即永生,亦即天主所夙许于吾人之恩诺也.
26吾作此语,乃欲斥责一般意图摇夺尔心之人也.
27若夫尔等,则固有圣神之膏泽,常润尔心,实无庸人之喋喋也,盖圣神之膏泽,循循善诱,真实无妄.务望尔等于其所诲,拳拳服膺,守之勿失.
28总之,望吾小子,常寓基督怀中庶几于彼重临之日,吾人得具自信,而不致无颜以对.
29尔既知彼圣善,则亦应了悟凡行为圣善者,乃彼之所生也.2:29 见若望福音第一章第十三节,及第三章第五节.